Virallinen lehti nro C 323 , 21/10/1998 s. 0098



KIRJALLINEN KYSYMYS E-0954/98 neuvostolle esittäjä(t): Gianfranco Dell'Alba (ARE) (31. maaliskuuta 1998) Aihe: UNDCP:n ohjelma Afganistanissa Euroopan parlamentti hyväksyi yksimielisesti 19. helmikuuta 1998 Afganistanin tilanteesta päätöslauselman, jossa se jälleen ¨Tuomitsee...voimakkaasti Talebanin hallituksen ja sen järjestelmällisesti ihmisoikeuksia loukkaavan politiikan¨ (1 kohta) ja tuo julki erittäin kriittisen arvionsa Afganistanissa UNDCP:n (YK:n kansainvälinen huumevalvontaohjelma) puitteissa toteutettavaksi aiotun ohjelman suotavuudesta poliittisesta näkökulmasta sekä demokratian ja tehokkuuden kannalta. Ohjelmaan kuuluu määrärahojen varaaminen Talebanin hallitukselle oopiumviljelmien hävittämisen aloittamiseksi. Tältä osin Euroopan parlamentti toteaa johdanto-osan I kappaleessa, että ¨talebanien...[hallinnolla ei]...ole mitään kansainvälistä legitimiteettiä¨ ja vahvistaa johdanto-osan G kappaleessa, että ¨ainoastaan kestävä rauha alueella mahdollistaa tämän [oopiumin] kaupankäynnin perusrakenteiden kaatamisen¨. Tämän vuoksi Euroopan parlamentti (8 kohdassa) ¨On huolestunut UNDCP:n ja talebanien välisestä sopimuksesta¨, pyytää ¨komissiota ja jäsenvaltioita tutkimaan lähemmin kyseisen sopimuksen soveltamista käytännössä¨ ja pyytää (9 kohdassa), ¨että humanitaarista apua lukuun ottamatta, kaikki apu ja yhteistyöohjelmat keskeytetään, kunnes Afganistanin hallinnossa kunnioitetaan ihmisoikeuksia¨. Komission varapuheenjohtaja Marín lausui täysistunnossa: ¨Sin embargo también nosotros, junto con el Parlamento, compartimos las dudas respecto a la viabilidad del programa de sustituvión de cultivos a gran escala propuesto por el PNUCID...no nos parece en este momento que la situación de Afghanistan... sea susceptible de aplicar un programa de desarrollo alternativo para luchar contra el cultivo de adormindera¨. Mihin toimiin neuvosto aikoo ryhtyä tai on jo ryhtynyt Euroopan parlamentin päätöslauselman johdosta, kun otetaan huomioon, että Euroopan unioni jäsenvaltioineen on UNDCP:n puitteissa toteutettavien ohjelmien päärahoittajia? Voiko neuvosto taata, että yhteisö ei osallistu millään tavoin tämän ohjelman rahoittamiseen? Vastaus (6. heinäkuuta 1998) 1. Kuten Euroopan unionin 26. tammikuuta 1998 Afganistanista määrittelemän yhteisen kannan 5 artiklasta ilmenee, Euroopan unioni kiinnittää vakavaa huomiota huumekysymykseen Afganistanin tilanteessa. Siinä esitetyn yleisen lähestymistavan mukaisesti neuvosto sopi tukevansa kestävää vaihtoehtoista kehitystä tärkeänä osana tasapainoista ja kattavaa huumevalvonnan strategiaa. Vaihtoehtoiset kehitysohjelmat olisi mukautettava Afganistanin erityisoloihin ja niissä olisi kunnioitettava ihmisoikeuksia ja otettava huomioon sukupuolten tasa-arvoon liittyvät näkökohdat, jotta naiset ja miehet voisivat yhtä lailla osallistua kehitysprosessiin. 2. Euroopan unioni pyrkii vaalimaan näitä periaatteita tehdessään tiivistä yhteistyötä Yhdistyneiden Kansakuntien huumevalvontaohjelman (UNDCP) ja muiden elinten kanssa sen varmistamiseksi, että Afganistanin huumevalvontakysymykset otetaan täysin huomioon YK:n yhteydessä laajemmin. Unioni korostaa Yhdistyneiden Kansakuntien huumevalvontaohjelman hallinnolle, että on tärkeää reagoida lahjoittajien tärkeinä pitämiin kysymyksiin, esimerkiksi siihen, että ohjelmaan kuuluvien suunnitelmien olisi oltava YK:n laajempien, Afganistania koskevien poliittisten ja avustustavoitteiden mukaisia, siinä olisi otettava huomioon ihmisoikeuksiin ja sukupuolten tasa-arvoon liittyvät kysymykset. Saatavissa olevien tietojen mukaan UNDCP:n Afganistanissa aloittama kokeiluhanke koskee pientä tarkoin rajattua aluetta, ja siinä on tarkoitus tutkia mahdollisuuksia kehittää vaihtoehtoisia viljelymuotoja väestön halukkuudesta ja paikallisten viranomaisten suhtautumisesta riippuen. Yhteistyö nykyisen hallituksen kanssa on siten erittäin rajoitettua. Ohjelman rahoitusta ohjataan paikallisille yhteisöille, mukaanlukien naiset ja muut syrjäytyneet ryhmät. On kuitenkin muistettava, että yksittäiset jäsenvaltiot päättävät edelleen itse UNDCP-ohjelman rahoituksesta.